《游定林院》
宋代·岑象求

野阔莲宫迥，楼台半倚山。地联巴峡近，门对濮溪湾。

柏径松烟湿，石房雨藓斑。白云邀客住，明月伴僧閒。

经梵喧哗外，香灯杳霭间。胜游成邂逅，危搆喜跻攀。

世路诚何极，尘心久欲还。輶车正催发，缓步出重关。

作者简介：岑象求，字岩起，梓州（今四川三台）人。举进士。神宗熙宁中为梓州路提举常平。哲宗元祐元年（一○八六）知郑州，徙利州路转运判官，改提点刑狱（《续资治通鉴长编》卷三八六、三九一、四○四）。五年，为殿中侍御史。六年，出为两浙路转运副使。七年，入为户部郎中（同上书卷四四八、四六○、四七四）。徽宗建中靖国元年（一一○一）以权尚书刑部侍郎为覆按山陵使。后除宝文阁待制知郓州，未几致仕。崇宁三年（一一○四）入元祐党籍。有《吉凶影响录》十卷，一作八卷，已佚。《元祐党人传》卷三有传。今录诗六首。